****

**მარტვილის მუნიციპალიტეტის საკრებულოს**

**განკარგულება №24**

**2025 წლის 11 აგვისტო**

**ქ. მარტვილი**

**საქართველოს ორგანული კანონის ,,საქართველოს საარჩევნო კოდექსი’’ შესაბამისად, მარტვილის მუნიციპალიტეტის ტერიტორიაზე წინასაარჩევნო კამპანიის (აგიტაციის) ჩატარებისთვის გასატარებელი ღონისძიებების შესახებ**

**საქართველოს ორგანული კანონის ,,ადგილობრივი თვითმმართველობის კოდექსი’’ 24-ე მუხლის მე-2 პუნქტის, 61-ე მუხლის მე-2 პუნქტის, საქართველოს ორგანული კანონის ,,საქართველოს საარჩევნო კოდექსი’’ 45-ე მუხლის მე-6, მე-8 და მე-9 ნაწილების და ადგილობრივი თვითმმართველობის არჩევნების დანიშვნის შესახებ’’ საქართველოს პრეზიდენტის 2025 წლის 05 აგვისტოს №05/08/01 განკარგულების შესაბამისად, 2025 წლის 04 ოქტომბრის ადგილობრივი თვითმმართველობის არჩევნების გამჭვირვალე და სამართლიან გარემოში ჩატარების მიზნით:**

1. მარტვილის მუნიციპალიტეტის მერიამ წინასაარჩევნო პერიოდში ხელი შეუწყოს საარჩევნო სუბიექტებს ამომრჩევლებთან შეხვედრებისა და კრებების , საჯარო დებატებისა და დისკუსიების, შეკრებების და მანიფესტაციების ორგანიზებასა და ჩატარებაში, დაიცვას მათი უსაფრთხოება სამართალდამცავი ორგანოების მეშვეობით;

2. მასობრივი ღონისძიებების ჩასატარებლად მარტვილის მუნიციპალიტეტის საკუთრებაში არსებული შენობები უსასყიდლოდ დაეთმოს საოლქო საარჩევნო კომისიას;

3. საარჩევნო ღონისძიებების გამართვასთან (წინასაარჩევნო კამპანიის (აგიტაციის)) დაკავშირებით განისაზღვროს შენობა-ნაგებობების ნუსხა დანართი № 1-ის შესაბამისად;

4. განისაზღვროს სააგიტაციო მასალების გასაკრავი ადგილები№2 დანართის შესაბამისად;

5. მიეცეს თანხმობა მარტვილის მუნიციპალიტეტის მერს საქართველოს ორგანული კანონის ,,საქართველოს საარჩევნო კოდექსი’’ საფუძველზე

ა) გაატაროს შესაბამისი ღონისძიებები და გამოსცეს ადმინისტრაციულ-სამართლებრივი აქტები;

ბ) მარტვილის მუნიციპალიტეტის საკუთრებაში არსებული მარტვილის მუნიციპალიტეტის ტერიტორიაზე მდებარე შენობა-ნაგებობები (№65 მარტვილის საოლქო საარჩევნო კომისიის მოთხოვნის შესაბამისად) უსასყიდლო უზუფრუქტის ფორმით, აუქციონის გარეშე საუბნო საარჩევნო კომისიების საქმიანობის ვადით გადასცეს №65 მარტვილის საოლქო საარჩევნო კომისიას;

გ) მარტვილის მუნიციპალიტეტის საკუთრებაში არსებული ინვენტარი (მოძრავი ქონება) (№65 მარტვილის საოლქო საარჩევნო კომისიის მოთხოვნის შესაბამისად) თხოვების ფორმით, აუქციონის გარაშე უსასყიდლო სარგებლობაში (თუ ამით არ შეფერხდება მუნიციპალიტეტის სტრუქტურული ერთეულების საქმიანობა) საუბნო საარჩევნო კომისიის საქმიანობის ვადით გადასცეს № 65 მარტვილის საოლქო საარჩევნო კომისიას;

6. საქართველოს ორგანული კანონის ,,საქართველოს საარჩევნო კოდექსი’’ შესაბამისად, საარჩევნო კომისიებისთვის გადაცემული შენობა-ნაგებობის კომუნალური ხარჯები დაიფაროს მარტვილის მუნიციპალიტეტის ადგილობრივი ბიუჯეტიდან;

7. აკრძალულია მარტვილის მუნიციპალიტეტის ტერიტორიაზე სააგიტაციო მასალის გაკვრა საკულტო შენობა-ნაგებობებზე, კულტურული მემკვიდრეობის შენობა-ნაგებობებზე, ასევე სახელმწიფო ხელისუფლებისა და მუნიციპალიტეტის ორგანოების, სასამართლოს, პოლიციის, სახელმწიფო უსაფრთხოებისა და სახელმწიფო დაცვის სპეციალური სამსახურის დანაყოფების შენობების ინტერიერებსა და ექსტერიერებში, მუნიციპალიტეტის ტერიტორიაზე განთავსებულ ყველა საგზაო ნიშანზე;

8. საარჩევნო პლაკატები ასევე შეიძლება განთავსდეს მარტვილის მუნიციპალიტეტის ტერიტორიაზე მდებარე გარე განათების ბოძებზე, მგზავრთა მოსაცდელებსა და სამშენებლო ტერიტორიების შემომსაზღვრელ დროებით ღობეებზე;

9. ეთხოვოს შსს სამეგრელო-ზემო სვანეთის სამხარეო მთავარი სამმართველოს მარტვილის რაიონულ სამმართველოს წინასაარჩევნო კამპანიის მიმდინარეობისას განკარგულებით გათვალისწინებული წესების დარღვევის ფაქტების აღკვეთა;

10. ეს განკარგულება :

ა) გადაეგზავნოს №65 მარტვილის საოლქო საარჩევნო კომისიას;

ბ) გამოიკრას მარტვილის მუნიციპალიტეტის ადგილობრივი თვითმმართველობის ორგანოების ადმინისტრაციული შენობის საინფორმაციო დაფაზე და გამოქვეყნდეს ვებგვერდზე: [www.martvili.gov.ge](http://www.martvili.gov.ge).

11. ამ განკარგულების მოქმედება გავრცელდეს 2025 წლის 04 ოქტომბრის ადგილობრივი თვითმმართველობის არჩევნებზე;

12. განკარგულება ძალაშია ხელმოწერისთანავე;

13. განკარგულება შეიძლება გასაჩივრდეს კანონმდებლობით დადგენილი წესის შესაბამისად, გაცნობის დღიდან 1 თვის ვადაში სენაკის რაიონულ სასამართლოში (მის. ქ. სენაკი, რუსთაველის ქუჩა №247).

საკრებულოს თავმჯდომარე: ლევან სურმავა

**დანართი №1**

**საარჩევნო ღონისძიებების გამართვასთან (წინასაარჩევნო კამპანიის (აგიტაციის))**

**დაკავშირებით განსაზღვრული შენობა-ნაგებობების ნუსხა**

1. ქ. მარტვილი, თავისუფლების ქ. №7-ში მდებარე ტრიფონ ხუხუას სახელობის კულტურის სახლის დარბაზი;

2. ქ. მარტვილი, მშვიდობის ქ. №20-ში მდებარე ზურაბ ანჯაფარიძის სახელობის სამუსიკო სკოლის დარბაზი;

3. ა(ა)იპ მარტვილის მუნიციპალიტეტის სკოლისგარეშე დაწესებულება - მარტვილის საფეხბურთო სკოლის შენობა;

4. სოფ. დიდი ჭყონის კულტურის სახლის დარბაზი;

5. სოფ. კიწიის კულტურის სახლის დარბაზი;

6. სოფ. სალხინოს კულტურის სახლის დარბაზი;

7. სოფ. ხუნწის კულტურის სახლის დარბაზი;

8. სოფ. ნაგვაზაოს კულტურის სახლის დარბაზი.

**დანართი№2**

**სააგიტაციო მასალების გასაკრავად განსაზღვრული ადგილები:**

1. მარტვილის ცენტრალური პარკის შესასვლელი, გიორგი ჭყონდიდელის ძეგლიდან 10 მეტრის მოშორებით;
2. ქ. მარტვილის შესასვლელი, ავტოსადგურის წინ თავისუფლების ქუჩა №18;
3. ქ. მარტვილის შუაგულში, სკვერის წინ თავისუფლების ქუჩაზე;
4. ჭავჭავაძის ქუჩაზე მდებარე მრავალბინიანი საცხოვრებელი სახლის წინ;
5. მარტვილის მუნიციპალიტეტში შემავალი ადმინისტრაციული ერთეულებისა და მასში შემავალი სოფლების ცენტრებში თვალსაჩინო ადგილებზე.